b'\n_START_ARTICLE_\nBerak\n_START_SECTION_\nZemljopisni polo\xc5\xbeaj\n_START_PARAGRAPH_\nBerak se nalazi na 45\xc2\xb0 13\' 54" sjeverne zemljopisne \xc5\xa1irine i 19\xc2\xb0 1\' 40" isto\xc4\x8dne zemljopisne du\xc5\xbeine, nekoliko km ju\xc5\xbeno od Vukovara i nekoliko km isto\xc4\x8dno od Nu\xc5\xa1tra i Vinkovaca.\n_START_SECTION_\nPovijest\n_START_PARAGRAPH_\nBerak je staro naselje \xc4\x8diji se razvoj u dokumentima spominje u 15. stolje\xc4\x87u. U pisanim dokumentima za njega postoje imena Perecke ili Perethe. Staro naselje Berak le\xc5\xbealo je jugoisto\xc4\x8dno od dana\xc5\xa1njeg mjesta, na polju "Staro selo". Plemi\xc4\x87ka obitelj Bera\xc4\x8dki posjedovala je ovo podru\xc4\x8dje oko godine 1405. uz imanje Miklu\xc5\xa1evci a velika\xc5\xa1 Filip Koro\xc4\x91 oko 1420. godine u podru\xc4\x8dju Berka sazidao je franjeva\xc4\x8dki samostan kojeg su Osmanlije 1526. godine poharali, no redovnici su ga kasnije obnovili. Samostan je ponovo razoren 1533. godine i nakon toga napu\xc5\xa1ten. Mjesto gdje se nekada nalazio samostan i danas se naziva "Svetinja". _NEWLINE_Ime Berak je hrvatskog podrijetla, a zna\xc4\x8di zemlji\xc5\xa1te u nizini._NEWLINE_Na \xc5\xa1irem podru\xc4\x8dju spominju se posjedi: Trin\xc4\x8dil, Sama\xc5\xa1in i Kara\xc5\xa1evo. Berak je kao selo opstao za vrijeme Osmanlija, tako da je pred kraj osmanske vladavine, selo imalo 30 hrvatskih ku\xc4\x87a. Pod Osmanlije mjesto je palo 1526. godine i pod njima ostalo neprekidno do 1687. godine. Nakon istjerivanja Osmanlija Kraljevska komora je kao vlasnik sela, po\xc4\x8detkom 18. stolje\xc4\x87a u Berak naselila tri pravoslavne obitelji. Prilikom popisa sela vukovarskog vlastelinstva 1736. godine u Berku je bilo 39 naseljenih ku\xc4\x87a u kojima je ve\xc4\x87insko stanovni\xc5\xa1tvo bilo hrvatsko. _NEWLINE_Oko 1790. godine u Berku je dovr\xc5\xa1ena gradnja crkve Sv. Ivana Krstitelja. Selo je do 1807. spadalo pod \xc5\xbeupu u Sotinu, a od 1807. ima posebnu samostalnu \xc5\xbeupu Mu\xc4\x8deni\xc5\xa1tva Sv. Ivana Krstitelja pod koju spadaju jo\xc5\xa1 sela \xc4\x8cakovci i Orolik. Berak je 1846. dobio pu\xc4\x8dku \xc5\xa1kolu. Sredinom 19. stolje\xc4\x87a u Berak se naseljavju njema\xc4\x8dki i ma\xc4\x91arski doseljenici. Do 1866. godine Berak se pove\xc4\x87ao i u njemu je bilo 108 naseljenih ku\xc4\x87a sa 630 stanovnika od kojih je najvi\xc5\xa1e bilo Hrvata, potom Nijemaca i Ma\xc4\x91ara te \xc5\xa1est pravoslavnih Vlaha. \xc5\xbdupna crkva se obnavljala 1886. i 1889., da bi 1945. godine bila razorena. Nova \xc5\xbeupna crkva gra\xc4\x91ena je od 1969. do 1970. godine, te je ponovno opusto\xc5\xa1ena 1991. godine. _NEWLINE_Dugo je Berak pripadao upravnoj op\xc4\x87ini u Negoslavcima, da bi se 1894. odcijepio i postao sredi\xc5\xa1tem posebne upravne op\xc4\x87ine._NEWLINE_Danas je Berak u sastavu op\xc4\x87ine Tompojevci. Po popisu stanovni\xc5\xa1tva iz 2001. godine imao je 476 stanovnika._NEWLINE_Za vrijeme Domovinskog rata, 56 Ber\xc4\x8dana Hrvata je bilo \xc5\xbertvom ratnog zlo\xc4\x8dina kojeg su po\xc4\x8dinili doma\xc4\x87i Srbi i crnogorski \xc4\x8detnici (prema svjedo\xc4\x8denjima pre\xc5\xbeivjelih svjedoka). 96 Ber\xc4\x8dana su srpski agresori zato\xc4\x8dili od listopada 1991. godine. U zato\xc4\x8deni\xc5\xa1tvu su proveli tri i pol mjeseca, a 56 ih se nije \xc5\xbeivo vratilo iz zato\xc4\x8deni\xc5\xa1tva. Brojne \xc5\xbeene su bile silovane.\n_START_SECTION_\nStanovni\xc5\xa1tvo\n_START_PARAGRAPH_\nGodine 1991. u Berku je \xc5\xbeivilo 63 posto Hrvata i 37 posto Srba.\n_START_SECTION_\n\xc5\xa0port\n_START_PARAGRAPH_\nU Berku je od 1963. do 1991. godine postojao nogometni klub Jedinstvo. Nakon Domovinskog rata osnovan je, 2001. godine, NK Sokol Berak koji se 6 sezona natjecao u 3. \xc5\xbeupanijskoj nogometnoj ligi. Trenuta\xc4\x8dno se natje\xc4\x8de u 2. \xc5\xbdNL.'